Filmanmeldelse:«Hot Pursuit» 

Reese Witherspoon er veldig blond og veldig dum igjen. 
Det er til dels veldig irriterende. 

USA. 
Regi: 
Anne Fletcher. 
11 år. 
MED: Reese Witherspoon, Sofia Vergara, Michael Mosley, John Carroll Lynch. 

Oppskriften er forsøkt et ukjent ganger før: 
Politi får følge med skurk, det går dårlig inntil det går fryktelig godt. 
Til slutt. 

Vrien, her, er at stutte og søte Reese Witherspoon - sist sett som Oscar-nominert for rollen i dramaet «Wild» - er purken, formutfyllende og langstrakte og svært utfyllende Sofia Vergara (Fra TV-serien 
«En moderne familie» og etter sigende «mest sexy i Hollywood». 
I følge enkelte.) er skurken. 
Purken blir valgt ut til et eskorteoppdrag for en narko-dame, fordi korrupte politisjefer regner med at hun er dum nok til ikke å komme i veien for deres skumle planer med et viktig narkovitne. 
Narko-vitnet blir likevel drept og dermed er de to damene på flukt. 
Med både skurker og politi i hælene. 
Og en del lik både i lasten og langs landeveien. 

Skal det lages komedie med dumme mennesker, er det viktig at de ikke er for dumme. 
For vitsen er alltid at de skal bli flokeløsende gløgge mot slutten. 
Witherspoon er for dum, innledningsvis. 
Så dum, at det blir lett irriterende. 
Det retter seg litt etter hvert og påfunnene blir i alle fall såpass at man kan koste på seg et flir her og der. 
Og alt i alt blir det sånn akkurat passelig, middels moro. 

Selv filmskaperne har forstått det. 
For avslutningsvis koster de på seg den alltid avslørende lille ekstraøvelsen for forhøyet latterfaktor: 
Å legge ut tabber fra innspillingen. 
